b'\n_START_ARTICLE_\nDrotsi\n_START_PARAGRAPH_\nDrotsi (ruots. drots tai riksdrotsen) oli keskiajalta vuoteen 1809 k\xc3\xa4yt\xc3\xb6ss\xc3\xa4 ollut ruotsalainen arvonimi ja korkea virka, jonka haltija vastasi valtakunnan oikeusasioista.\n_START_SECTION_\nDrotsin arvo Ruotsissa\n_START_PARAGRAPH_\nRuotsissa drotsi oli, jaarlin aseman lakkaamisen j\xc3\xa4lkeen, kuninkaan j\xc3\xa4lkeen arvossa korkein, \xe2\x80\x99Hirdin\xe2\x80\x99 eli kuninkaan neuvoston ja hovin esimies sek\xc3\xa4 sijaishallitsija 1200-luvulle, mutta 1300-luvulta l\xc3\xa4htien pelkk\xc3\xa4 arvonimi. Vuodesta 1614 drotsiksi nimitettiin Svean hovioikeuden presidentti\xc3\xa4, ja vuodesta 1634 my\xc3\xb6s oikeuslaitoksen ylint\xc3\xa4 valvojaa. _NEWLINE_Magnus Gabriel de la Gardien kuoleman 1686 j\xc3\xa4lkeen drotsia ei nimitetty ennen Carl Axel Trolle Wachtmeisteria vuonna 1787. Wachtmeister oli paitsi drotsi my\xc3\xb6s kaikkien maan hovioikeuksien ylipresidentti (\xc3\xb6verpresident) ja siten koko oikeuslaitoksen p\xc3\xa4\xc3\xa4llikk\xc3\xb6. Ruotsin vuoden 1809 vallankumouksen yhteydess\xc3\xa4 titteli drotsi lakkautettiin Ruotsissa ja oikeusministerist\xc3\xa4 tuli oikeuslaitoksen johtaja. Suomi joutui samana vuonna Ven\xc3\xa4j\xc3\xa4n tsaarin vallan alle Suomen sodan (1808\xe2\x80\x931809) seurauksena. Suomessa drotsin tilalle tuli prokuraattori, my\xc3\xb6hemmin oikeuskansleri._NEWLINE_Suomessa tunnetuimpia drotseja olivat Pietari Brahe sek\xc3\xa4 Bo Joninpoika Grip. Bo Joninpojan l\xc3\xa4\xc3\xa4nityksen\xc3\xa4 oli koko Suomi ja kolmannes Ruotsia. H\xc3\xa4nen perint\xc3\xb6riitansa johti Albrekt Mecklenburgilaisen ja aatelin v\xc3\xa4liseen sotaan, jossa aateli turvautui Tanskan kuningatar Margaretaan, mik\xc3\xa4 taas johti Ruotsin valloitukseen ja Kalmarin unionin syntyyn. Bo Joninpojan aikana (1362) Suomi sai oikeuden l\xc3\xa4hett\xc3\xa4\xc3\xa4 edustajansa kuninkaanvaaliin ja tuli siten t\xc3\xa4ysivaltaiseksi osaksi Ruotsia.'